62023CJ0242_RES
Cás C-242/23
Tecno*37
v
Ministero dello Sviluppo Economico_agusCamera di Commercio Industria Artigianato e Agricoltura di Bologna,
(iarraidh ar réamhrialú ón Consiglio di Stato)
Breithiúnas na Cúirte (an Chéad Dlísheomra) an 4 Deireadh Fómhair 2024
(Tarchur chun réamhrialú – Saoirse chun seirbhísí a sholáthar – Treoir 2006/123/CE – Airteagal 25(1) – Srianta ar ghníomhaíochtaí idirdhisciplíneacha – Gairm rialaithe – Reachtaíocht náisiúnta lena bhforáiltear, mar riail ghinearálta, do neamhréireacht fheidhmiú comhpháirteach ghníomhaíocht na bróicéireachta réadmhaoine agus ghníomhaíocht an bhainisteora réadmhaoine – Ceanglais neamhspleáchais agus neamhchlaontachta – Comhréireacht an tsriain – Iarmhairtí a bhaineann le clabhsúr a chur le nós imeachta um shárú arna dtionscnamh ag an gCoimisiún Eorpach i gcoinne Ballstáit)
Caingne maidir le mainneachtain oibleagáidí a chomhlíonadh – Ceart an Choimisiúin imeachtaí breithiúnacha a thionscnamh – Measúnú ar an gcinneadh nós imeachta um shárú a dhúnadh – Le feidhmiú dá lánrogha féin – Iarmhairtí – Clabhsúr nós imeachta den sórt sin ag an gCoimisiún nach gcomhlíonann an reachtaíocht náisiúnta a chumhdaítear leis an nós imeachta sin le dlí an Aontais
(Airteagal 258 CFAE)
(féach míreanna 29-33, agus an chuid oibríochtúil 1)
Saorghluaiseacht daoine – Saoirse bunaíochta – Saoirse chun seirbhísí a sholáthar – Oibrithe – Aitheantas do cháilíochtaí gairmiúla – Raon feidhme Threoir 2005/36 – Iarratas ar aitheantas aonair, i mBallstát, do cháilíocht ghairmiúil a bronnadh i mBallstát eile
(Treoir 2005/36 ó Pharlaimint na hEorpa agus ón gComhairle, Airteagal 1 agus Airteagal 2(1) agus (4))
(féach míreanna 41 agus 42)
Saoirse bunaíochta – Saoirse chun seirbhísí a sholáthar – Seirbhísí sa mhargadh inmheánach – Treoir 2006/123 – Saoirse bunaíochta soláthraithe seirbhíse – Infheidhmeacht maidir le staideanna inmheánacha amháin
(Treoir 2006/123 ó Pharlaimint na hEorpa agus ón gComhairle, aithrisí 2, 5 agus 7, Airteagail 1(1) agus 25(1)).
(féach míreanna 57-60)
Saoirse bunaíochta – Saoirse chun seirbhísí a sholáthar – Seirbhísí sa mhargadh inmheánach – Treoir 2006/123 – Srianta ar ghníomhaíochtaí idirdhisciplíneacha – Gairm rialaithe – Reachtaíocht náisiúnta lena bhforáiltear, mar riail ghinearálta, do neamhréireacht fheidhmiú comhpháirteach ghníomhaíocht na bróicéireachta réadmhaoine agus na gníomhaíochta bainistithe réadmhaoine – Do-ghlacthacht
(Treoir 2006/123 ó Pharlaimint na hEorpa agus ón gComhairle, Airteagal 25(1))
(féach míreanna 74-79, 81, 82, agus an chuid oibríochtúil 2)
Résumé
I gcomhthéacs díospóide a bhaineann leis an toirmeasc ginearálta ar fheidhmiú comhpháirteach gníomhaíochta bróicéireachta réadmhaoine agus gníomhaíochta bainistithe réadmhaoine ag gnóthas, tugann an Chúirt soiléiriú maidir leis na coinníollacha atá le comhlíonadh ag srianta ar fheidhmiú gníomhaíochtaí ildisciplíneacha ag gairm rialaithe chun go mbeidh siad comhoiriúnach le Treoir 2006/123. (
1
)
Is trádálaí aonair é Tecno*37 a shaothraíonn gníomhaíochtaí na bainistíochta réadmhaoine agus na bróicéireachta réadmhaoine i gcomhpháirt, i gcáil gníomhaire eastáit.
Ós rud é gur staid neamhréireachta de réir bhrí na reachtaíochta náisiúnta a bhí i bhfeidhmiú comhpháirteach ghníomhaíocht na bainistíochta réadmhaoine agus na bróicéireachta réadmhaoine, chinn Camera di Commercio Industria Artigianato e Agricoltura di Bologna (Comhlachas Tráchtála, Tionscail, Ceardaíochta agus Talmhaíochta Bologna, an Iodáil) toirmeasc a chur ar Tecno*37 ó leanúint de ghníomhaíocht na bróicéireachta réadmhaoine.
Rinne Tecno*37 achomharc i gcoinne an chinnidh sin os comhair na gcúirteanna, lena n-áirítear an Consiglio di Stato (an Chomhairle Stáit, an Iodáil), an chúirt a rinne an tarchur, ag áitiú go háirithe gur sháraigh an toirmeasc ar shaothrú comhcheangailte na ngníomhaíochtaí atá i gceist dlí an Aontais Eorpaigh. Go háirithe, dar leis an gcúirt sin, cuirtear an reachtaíocht náisiúnta atá i gceist i bhfeidhm ar bhealach ginearálta agus teibí agus mar thoradh air sin go gcinntear i gcónaí go bhfuil gníomhaíocht na bróicéireachta réadmhaoine ar neamhréir le gníomhaíocht na bainistíochta réadmhaoine agus go gcoisctear leis aon mheasúnú cás ar chás ar an riosca coinbhleachta leasa.
Fiafraíonn an chúirt a rinne an tarchur, a bhfuil amhras uirthi an bhfuil na srianta a leagtar síos leis an reachtaíocht sin i gcomhréir le dlí an Aontais, go háirithe, an gcuirtear cosc le hAirteagal 25(1) de Threoir 2006/123 ar reachtaíocht náisiúnta lena bhforáiltear, mar riail ghinearálta, nach féidir gníomhaíocht na bróicéireachta réadmhaoine a fheidhmiú i gcomhpháirt le gníomhaíocht na bainistíochta réadmhaoine.
Tugann an Chúirt Bhreithiúnais freagra dearfach ar an gceist sin.
Measúnú na Cúirte Breithiúnais
Agus í ag teacht ar an gconclúid sin, measann an Chúirt, ar dtús, trí thoirmeasc ginearálta a fhorchur ar fheidhmiú comhpháirteach ghníomhaíochtaí na bróicéireachta réadmhaoine agus na bainistíochta réadmhaoine, go gcuireann an reachtaíocht náisiúnta atá i gceist gníomhaíocht na bróicéireachta réadmhaoine – ar gairm rialáilte í san Iodáil – faoi réir ceanglais amhail na ceanglais a leagtar síos sa chéad fhomhír d’Airteagal 25(1) de Threoir 2006/123.
Ina dhiaidh sin, tugann an Chúirt faoi deara, chun cosaint tomhaltóirí a ráthú, féadfaidh na Ballstáit bearta a ghlacadh chun neamhspleáchas agus neamhchlaontacht na ngairmeacha rialáilte a áirithiú, i gcomhréir le pointe (a) den dara fomhír d’Airteagal 25(1) de Threoir 2006/123.
Sa chás seo, ós rud é nach mór do bhróicéir réadmhaoine a bheith ina thríú páirtí i ndáil leis na páirtithe in idirbheart réadmhaoine, is léir go bhféadfaí a mheas, i bprionsabal, go bhfuil an toirmeasc ar fheidhmiú comhpháirteach gníomhaíochtaí bróicéireachta réadmhaoine agus bainistíochta réadmhaoine, sa mhéid is go bhféachann sé le baol coinbhleachta leasa a sheachaint, iomchuí chun neamhspleáchas agus neamhchlaontacht na gairme rialáilte atá i gceist a áirithiú.
Dealraíonn sé, áfach, go dtéann toirmeasc ginearálta den sórt sin thar a bhfuil riachtanach agus comhréireach chun an cuspóir sin a bhaint amach.
Cé nach féidir a chur as an áireamh go bhféadfadh coinbhleacht leasa teacht chun cinn, go háirithe i gcás ina saothraítear gníomhaíochtaí bróicéireachta réadmhaoine agus bainistíochta réadmhaoine i leith na réadmhaoine céanna nó réadmhaoine inchomparáide, ní gá go mbeadh riosca den sórt sin ann i ngach imthoisc, agus mar thoradh air sin ní féidir a thoimhdiú gurb ann do choinbhleacht leasa den sórt sin. Ina theannta sin, d’fhéadfadh bearta nach bhfuil chomh sriantach céanna ar an tsaoirse chun seirbhísí a sholáthar ná toirmeasc ginearálta ar chomhfheidhmiú an dá ghníomhaíocht, amhail toirmeasc ar chomhfheidhmiú gníomhaíochtaí atá srianta don staid ina bhfuil an mhaoin chéanna i gceist, nó oibleagáidí sonracha trédhearcachta agus faisnéise a bhaineann leis an gcomhchleachtadh sin, in éineacht le hathbhreithniú ex post ag na comhlachais gairmiúla inniúla, féadfar neamhspleáchas agus neamhchlaontacht na gairme rialáilte atá i gceist a áirithiú.
Ar deireadh, sonraíonn an Chúirt nach bhfuil na deacrachtaí praiticiúla, a bhaineann leis an dodhéantacht a fhíorú nach bhfuil aon choinbhleacht leasa i ngach idirbheart nuair a dhéantar gníomhaíocht na bróicéireachta réadmhaoine agus na bainistíochta réadmhaoine i gcomhpháirt i leith na réadmhaoine céanna, dosháraithe Go deimhin, d’fhéadfaí a áireamh le gníomhais díolacháin, mar shampla, dearbhuithe sainráite nach gcomhlíonann an gníomhaire eastáit, ag gníomhú dó mar bhróicéir réadmhaoine, ag an am céanna ról bainisteora na réadmhaoine úinéireachta comhroinnte ar cuid di an foirgneamh a cheannaítear.
(
1
)	Treoir 2006/123/CE ó Pharlaimint na hEorpa agus ón gComhairle an 12 Nollaig 2006 maidir le seirbhísí sa mhargadh inmheánach (IO 2006 L 376, lch. 36).